चंबा शहर रावी नदी के तट पर बसा है। शहर की तलहटी में रावी नदी बहती है। नदी के दूसरी तरफ ऊपर नीचे पूरा चंबा शहर बसा है। रावी का पौराणिक नाम इरावती है। रावी उसका संक्षिप्त नाम है जो लोकप्रिय हो गया है। रावी नदी हिमाचल प्रदेश के कांगड़ा क्षेत्र में हिमालय पर्वत माला से निकलती है। यह पंजाब की पांच नदियों में से एक है। वे पांच नदियां हैं सतलुज, व्यास, झेलम, चिनाब और रावी। चंबा शहर तक आते आते रावी विशाल रूप ले लेती है। पानी का बहाव काफी तेज है। नदी में जगह जगह विशाल शिलाएं हैं। इनके बीच रावी का जल यूं अटखेलियां करता आगे बढ़ता है मानो हिमालय से निकलता मधुर संगीत हो। रावी नदी के तट पर 24 घंटे इस संगीत को महसूस किया जा सकता है।